- అప్పులు మరో 3.5 లక్షల కోట్లు
- 2020 సెప్టెంబర్‌ నాటికి అదనం
- ఇది వరకే రూ.14 లక్షల కోట్ల కుప్ప
- బ్యాంకులపై తీవ్ర ఒత్తిడి
- ఇండియా రేటింగ్స్‌ రిపోర్టు..
న్యూఢిల్లీ : భారత బ్యాంకింగ్‌ రంగానికి కార్పొరేట్ల మొండి బాకీలు ఉరితాళ్లలా మారుతున్నాయి. బడా పారిశ్రామిక వర్గాలకు ఇచ్చిన అప్పుల్లో మరో రూ.3.5 లక్షల కోట్లు నిరర్ధక ఆస్తులుగా మారనున్నాయని ఓ రిపోర్టు హెచ్చరించింది. కార్పొరేట్లకు ఇచ్చిన మొత్తం అప్పుల్లో 40 శాతం రాని బాకీలుగా మారొచ్చని అంచనా వేసింది. బడా బాబులకు ఇచ్చిన మొత్తం 19.3 శాతం అప్పుల్లో మరో 3.9 శాతం రుణాలు రాని బాకీల ఖాతాల్లోకి చేరొచ్చని ఇండియా రేటింగ్స్‌ ఫైనాన్సీయల్‌ ఇన్స్‌ట్యూషన్స్‌ అండ్‌ బ్యాంకింగ్‌ అసోసియేట్‌ డైరెక్టర్‌ జిందాల్‌ హరినా విశ్లేషించారు. బ్యాంకు రుణ పుస్తకాల్లో ఇప్పటికీ వీటిని గుర్తించలేదన్నారు. 2019-20 ద్వితీయార్థంలో కొత్తగా రూ.1.5-2 లక్షల కోట్లు మొండి బాకీలుగా మారొచ్చన్నారు. సెప్టెంబర్‌ 2018 నాటికి రూ.13.5-14 లక్షల కోట్ల కార్పొరేట్ల నుంచి రాని బాకీలు ఉన్నాయని, అయితే ఇందులో రూ.10 లక్షల కోట్లను మాత్రమే బ్యాంకులు గుర్తించాయన్నారు. కాగా ఈ రూ.1.5-2 లక్షల మొండి బాకీల కోసం బ్యాంకులు రూ.40,000 కోట్ల కేటాయింపులు చేయాల్సి రావొచ్చని జిందాల్‌ తెలిపారు.పెద్ద ప్రయివేటు బ్యాంకుల రేటింగ్‌ స్థిరంగా ఉండొచ్చని ఈ ఎజెన్సీ అంచనా వేసింది. అదే విధంగా ప్రభుత్వం రంగంలోని 19 బ్యాంకుల్లో స్టేట్‌ బ్యాంకు ఆఫ్‌ ఇండియా, బ్యాంకు ఆఫ్‌ బరోడా ప్రతికూల రేటింగ్‌ నుంచి బయటపడొచ్చని పేర్కొంది. 2019-20లో కార్పొరేట్ల ఆస్తుల కోసం చేసే కేటాయింపులు, పరిష్కారాలను బట్టి ఆ బ్యాంకుల స్థిరత్వం ఆధారపడనుందని పేర్కొంది. ఎన్‌సీఎల్‌టీ ఉన్న రూ.4.50 లక్షల కోట్ల విలువ చేసే అతిపెద్ద 40 మొండి బాకీల ఆస్తుల కోసం బ్యాంకులు 70-75 శాతం కేటాయింపులు చేయాల్సిన పరిస్థితి రావొచ్చని ఈ రిపోర్టు పేర్కొంది. 2018-19, 2019-20లో పరిష్కారం, లిక్విడేషన్‌ అంశాలపై ఆధారపడి బ్యాంకుల రుణ వ్యయం నమోదు కానుంది. 2017-18, 2018-19లో కేంద్ర ప్రభుత్వం ప్రభుత్వ రంగ బ్యాంకులకు అందించే రూ.1.94 లక్షల కోట్ల మూలధనం కేవలం కార్పొరేట్ల ఎన్‌పిఎల కోసం కేటాయింపులు చేయడానికి సరిపోతుందని ఈ ఎజెన్సీ పేర్కొంది.
పీఎస్‌బీలకు రూ.60వేల కోట్లు..
2018-19 నాలుగో త్రైమాసికంలో రూ.66,000 కోట్ల మూలధనం అవసరమని ఈ ఎజెన్సీ పేర్కొంది. ప్రస్తుత, వచ్చే ఆర్ధిక సంవత్సరాల్లో రుణల జారీలో 10-11 శాతం వృద్ధి నమోదు కావచ్చొని అంచనా వేసింది. ప్రభుత్వం అందించే మూలధనం కూడా ఏమాత్రం సరిపోదని పేర్కొంది. 2019-20లో చాలా వరకు ప్రభుత్వ రంగ బ్యాంకులు లాభాల్లోకి రావొచ్చని అంచనా వేసింది. డిపాజిట్లలో తీవ్ర పోటీ ఉండొచ్చని.. వీటిలో 6 శాతం వృద్ధి మాత్రమే నమోదయ్యే అవకాశాలున్నాయని తెలిపింది.
ఒత్తిడిలో ఎన్‌బీఎఫ్‌సీలు..
ఎన్‌బీఎఫ్‌సీలపై ఇండియా రేటింగ్స్‌ మరో రిపోర్టును వెల్లడించింది. 2019-20లో బ్యాంకింగేతర విత్త సంస్థల (ఎన్‌బీఎఫ్‌సీ) రాబడిలో ఒత్తిడి కొనసాగొచ్చని విశ్లేషించింది. ఆటో, రియల్‌ ఎస్టేట్‌ రంగాల లావాదేవీల్లో తగ్గుదల చోటు చేసుకోవడం ద్వారా ఎన్‌బీఎఫ్‌సీలపై మరింత తీవ్ర ప్రభావం పడొచ్చని తెలిపింది. కాగా ఎంఎస్‌ఎంఇ రుణాల్లోనూ తగ్గుదల చోటుచేసుకోనుందని అంచనా వేసింది. ఈ రంగం రుణాలు ప్రతికూలత నుంచి స్థిరత్వానికి చేరొచ్చని పేర్కొంది. ఇది వరకు ప్రభుత్వం చేపట్టిన నోట్ల రద్దు, వస్తు సేవల పన్ను (జీఎస్టీ) వల్ల ఇంకా ఎగవేతల పర్వం కొనసాగుతుందని ఇండియా రేటింగ్స్‌ విశ్లేషించింది.
మీ స్నేహితులకు రికమెండ్ చెయ్యండి